รัฐบาลไทย-ข่าวทำเนียบรัฐบาล-บิ๊กป้อม เคาะรับชื่อเลขา กมช. ตามผลการคัดเลือกของคณะกรรมการสรรหา
วันพุธที่ 7 ตุลาคม 2563
บิ๊กป้อม เคาะรับชื่อเลขา กมช. ตามผลการคัดเลือกของคณะกรรมการสรรหา
บิ๊กป้อม เคาะรับชื่อเลขา กมช. ตามผลการคัดเลือกของคณะกรรมการสรรหา
บิ๊กป้อม ประธานบอร์ดไซเบอร์แห่งชาติ เห็นชอบแต่งตั้ง ดร.ปรัชญา เฉลิมวัฒน์ เป็นเลขาธิการ กมช. ตามผลการคัดเลือกของคณะกรรมการสรรหา
พลเอกประวิตร วงษ์สุวรรณ รองนายกรัฐมนตรี ประธานการประชุมคณะกรรมการการรักษาความมั่นคงปลอดภัยไซเบอร์แห่งชาติ (กมช.) ครั้งที่ 3/2563 วันนี้ (7 ตุลาคม 2563) พร้อมด้วยคณะกรรมการสํานักงานคณะกรรมการการรักษาความมั่นคงปลอดภัยไซเบอร์แห่งชาติ (สกมช.) โดยที่ประชุมวันนี้ มีมติเห็นชอบการแต่งตั้ง ดร.ปรัชญา เฉลิมวัฒน์ เป็นเลขาธิการคณะกรรมการการรักษาความมั่นคงปลอดภัยไซเบอร์แห่งชาติ (กมช.) ตามผลการคัดเลือกของคณะกรรมการสรรหา
พลเอกประวิตร กล่าวว่า ในวันนี้ถือได้ว่าเป็นการสร้างและผลักดันความคืบหน้าในการขับเคลื่อนกลไกการรักษาความมั่นคงปลอดภัยไซเบอร์ของประเทศ โดยมีการแต่งตั้งเลขาธิการ เพื่อให้เกิดกลไกการขับเคลื่อน สกมช. และทําหน้าที่ที่กฎหมายไซเบอร์กําหนดได้อย่างมีประสิทธิภาพต่อไป พร้อมทั้งมอบหมายให้นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ในฐานะประธานคณะกรรมการบริหารสํานักงานคณะกรรมการการรักษาความมั่นคงปลอดภัยไซเบอร์ (กบส.) ดําเนินการในส่วนที่เกี่ยวข้องในการทําสัญญาว่าจ้างเลขาธิการคณะกรรมการการรักษาความมั่นคงปลอดภัยไซเบอร์แห่งชาติ เพื่อให้สามารถเข้าปฏิบัติงานได้โดยเร็ว
โดยวาระพิจารณาแต่งตั้งเลขาธิการ กมช. ถือเป็นเรื่องสําคัญที่ต้องเร่งดําเนินการตามที่กฎหมายไซเบอร์กําหนดคือ เพื่อทําหน้าที่รับผิดชอบการปฏิบัติของสํานักงานคณะกรรมการการรักษาความมั่นคงปลอดภัยไซเบอร์แห่งชาติ ซึ่งถือเป็นอํานาจหน้าที่ที่สําคัญในช่วงแรกของคณะกรรมการการรักษาความมั่นคงปลอดภัยไซเบอร์แห่งชาติ
“ในการทํางานที่ผ่านมาของบอร์ดไซเบอร์ฯ เราได้มีการแต่งตั้งกรรมการผู้ทรงคุณวุฒิในคณะกรรมการบริหารสํานักงานคณะกรรมการการรักษาความมั่นคงปลอดภัยไซเบอร์ (กบส.) เรียบร้อยแล้ว และได้มีการอนุมัติโครงสร้างของสํานักงานฯ แล้ว และมีการดําเนินการในส่วนของการจัดสร้างที่ตั้งของสํานักงาน งบประมาณและข้อบังคับต่างๆ ที่ /เกี่ยวข้องแล้ว จึงสามารถแต่งตั้งเลขาธิการได้” พลเอกประวิตรกล่าว
นอกจากนี้ ที่ประชุมยังได้รายงานความคืบหน้าการดําเนินงานของสํานักงานคณะกรรมการการรักษาความมั่นคงปลอดภัยไซเบอร์แห่งชาติ ที่ผ่านมาระหว่างเดือนพฤษภาคม-กันยายน 2563 ในการเตรียมการตามหน้าที่และอํานาจของคณะกรรมการกํากับดูแลด้านความมั่นคงปลอดภัยไซเบอร์ (กกม.) ภารกิจจัดทําแผนการดําเนินงานตามมาตรา 13 ตามอํานาจหน้าที่ของ กกม. มีการจัดทํากรอบมาตรฐานด้านการรักษาความมั่นคงปลอดภัยไซเบอร์แห่งชาติ และจัดทําแนวทางกําหนดหลักเกณฑ์บริการที่จัดเป็นบริการที่สําคัญ (Critical Services) และหน่วยงานควบคุมกํากับหรือดูแลหน่วยงานโครงสร้างพื้นฐานสําคัญทางสารสนเทศ
อีกทั้งมีการเตรียมการตามหน้าที่และอํานาจของคณะกรรมการบริหารสํานักงานคณะกรรมการการรักษาความมั่นคงปลอดภัยไซเบอร์ (กบส.) อาทิ จัดทําร่างกรอบโครงสร้างและอัตรากําลัง จัดทําร่างแผนปฏิบัติการระยะ 3 ปี (พ.ศ.2563 - 2565) จัดทํากรอบวงเงินงบประมาณปี 2564 - 2565 ในการขอทุนประเดิม จัดทําร่างคําขอจัดกลุ่มองค์การมหาชนของ สกมช. จัดทําร่างข้อบังคับ กบส. ว่าด้วยการบริหารงานบุคคล และจัดทําร่างข้อบังคับ กบส. ว่าด้วยการบริหารงานการเงิน บัญชี งบประมาณ และทรัพย์สิน และภารกิจที่สําคัญอีกด้านคือ การจัดทํากฎหมายลําดับรอง ซึ่งสํานักงานปลัดกระทรวงฯ อยู่ระหว่างดําเนินขั้นตอนการดําเนินการภายใต้ พ.ร.บ.การรักษาความมั่นคงปลอดภัยไซเบอร์ พ.ศ. 2562
*******************